PATVIRTINTA

Lentvario pradinės mokyklos direktoriaus 2015 m. gruodžio 31 d. įsakymu Nr. V - 51

**TRAKŲ R. LENTVARIO PRADINĖ MOKYKLA**

**MOKINIŲ NEMOKAMO MAITINIMO ORGANIZAVIMO IR TEIKIMO TVARKOS APRAŠAS**

**I. BENDROSIOS NUOSTATOS**

1. Mokinių nemokamo maitinimo organizavimo ir teikimo Lentvario pradinėje mokykloje tvarka (toliau – Tvarka) nustato mokinių nemokamo maitinimo organizavimo ir teikimo administravimą.

2. Mokinių nemokamo maitinimo organizavimą savivaldybėje administruoja Savivaldybės administracijos Socialinės paramos skyrius (toliau – Socialinės paramos skyrius)**.** Sprendimą dėl mokinių nemokamo maitinimo skyrimo priima Socialinės paramos skyriaus vedėjas.

3. Mokinių nemokamas maitinimas finansuojamas iš valstybės biudžeto specialios tikslinės dotacijos savivaldybių biudžetams, savivaldybės biudžeto lėšų ir kitų įstatymų nustatyta tvarka gautų lėšų.

4. Mokinių nemokamo maitinimo teikimą organizuoja mokyklos direktorius.

5. Ši tvarka parengta vadovaujantis:

5.1. Trakų rajono savivaldybės tarybos 2015 m. lapkričio 5 d. sprendimu Nr. S1-103 „Dėl socialinės paramos mokiniams organizavimo ir teikimo Trakų rajono savivaldybėje tvarkos aprašu“.

6. Šioje tvarkoje vartojamos sąvokos:

6.1. **Pareiškėjas –** vienas iš mokinio tėvų ar kitų bendrai gyvenančių pilnamečių asmenų, globėjų (rūpintojų).

6.2. **Mokinys** – asmuo, kuris mokosi pagal priešmokyklinio ir pradinio ugdymo programas.

6.3. **Mokinių nemokamas maitinimas** – pusryčiai, pietūs, pavakariai, maitinimas mokyklose, organizuojančiose dienines vasaros poilsio stovyklas, kurių teikimas apibrėžtas Lietuvos Respublikos socialinės paramos mokiniams įstatyme.

6.4. **Pietūs** – tai bendrojo lavinimo mokykloje organizuojamas pagrindinis maitinimas. Gali būti laisvai pasirenkami pietūs, nemokami socialiai remtinų mokinių pietūs.

**II. MOKINIŲ NEMOKAMO MAITINIMO ADMINISTRAVIMAS**

7. Už mokinių nemokamo maitinimo teikimą atsako mokyklos direktorius.

8. Atsakingas asmuo, socialinis pedagogas informuoja mokykloje besimokančių mokinių šeimas apie jų galimybę gauti vaikams nemokamą maitinimą.

9. Socialinis pedagogas informuoja Socialinės paramos skyrių ar Trakų rajono paramos šeimai ir vaikams centro socialinį darbuotoją ir pateikia turimą informaciją, reikalingą mokinių nemokamam maitinimui skirti, jeigu nemokamas maitinimas mokiniui būtinas, o mokinio tėvai, globėjai (rūpintojai) nesikreipia dėl mokinių nemokamo maitinimo.

10. Vyriausioji buhalterė naudoja valstybės biudžeto specialiųjų tikslinių dotacijų savivaldybių biudžetams lėšas, skirtas mokinių nemokamam maitinimui teikti, teisingai, racionaliai ir tik pagal paskirtį (maisto produktams pirkti, įskaitant prekių pirkimo pridėtinės vertės mokestį) ir teikia Socialinės paramos skyriui ataskaitas apie mokinių nemokamam maitinimui panaudotas lėšas.

11. Mokyklos socialinis pedagogas pildo ir teikia nemokamo maitinimo apskaitos žiniaraščius.

**III. NEMOKAMO MAITINIMO MOKINIAMS TEIKIMAS**

12. Mokyklos mokiniams nemokamas maitinimas teikiamas, neatsižvelgiant į jų gyvenamąją vietą, vadovaujantis šia Tvarka.

13. Nemokamo maitinimo vienos dienos normą vienam mokiniui nustato savivaldybės administracijos direktorius.

14. Mokykla yra atsakinga už teikiamų maitinimo paslaugų kokybę.

15. Už mokinių nemokamo maitinimo teikimą mokykloje atsakingi asmenys privalo:

1) Socialinis pedagogas registruoja Socialinės paramos skyriaus sprendimus; sudaro nemokamai valgančių mokinių sąrašus; bendradarbiauja mokinių nemokamo maitinimo teikimo klausimais su klasės vadovais, Socialinės paramos skyriumi ar Trakų rajono paramos šeimai ir vaikams centro socialiniu darbuotoju.

2) Socialinis pedagogas pildo mokinių nemokamo maitinimo apskaitos žiniaraščius ir teikia juos Socialinės paramos skyriui (raštu arba elektroniniu paštu).

3) Vyriausioji buhalterė teikia Socialinės paramos skyriui ataskaitą apie mokinių nemokamam maitinimui panaudotas lėšas iki kito mėnesio 5 dienos ir savivaldybės administracijos Apskaitos skyriui Paraišką dėl mokinių nemokamo maitinimo lėšų skyrimo iki einamojo mėnesio 5 dienos;

16. Jeigu mokykla vasaros atostogų metu neorganizuoja dieninės vasaros poilsio stovyklos, ją gali organizuoti kita įstaiga, veikianti toje teritorijoje (pvz., vaikų dienos centras, socialinių paslaugų centras, nevyriausybinė organizacija ir kt.). Tokiu atveju mokyklos socialinis pedagogas dieninės vasaros poilsio stovyklos organizatoriui pateikia pažymą, patvirtinančią tai, kad mokykla neorganizuoja dieninės vasaros poilsio stovyklos savo mokiniams.

17. Mokiniams nemokamas maitinimas vasaros atostogų metu teikiamas mokyklos organizuojamose dieninėse vasaros poilsio stovyklose.

18. Nemokamas maitinimas mokykloje poilsio, švenčių bei atostogų dienomis per mokslo metus neteikiamas.

19. Mokiniams vietoj nemokamo maitinimo negali būti išmokami pinigai.

20. Mokyklos valgykla dirba I-V nuo 7.30 iki 14.00 val.

21. Po 2 – jų pamokų valgo 1 – 2-ų klasių mokiniai ir mokiniai gaunantys nemokamą maitinimą. Per trečią pamoką valgo PUG ugdytiniai. Po 3 –ų pamokų valgo 3 - 4 –tų klasių mokiniai ir mokiniai gaunantys nemokamą maitinimą.

22. Mokiniui, kuris mokosi namuose ir turi teisę gauti nemokamą maitinimą, nemokamas maitinimas, esant tėvų, globėjų (rūpintojų) prašymui ir vadovaujantis mokyklos vadovo įsakymu, gali būti atiduodamas į namus. Mokiniui ligos atveju nemokamas maitinimas neteikiamas.

23. Mokiniui išvykus mokytis į kitą mokyklą, socialinis pedagogas raštu informuoja Socialinės paramos skyrių, o sprendimą dėl nemokamo maitinimo skyrimo siunčia į nurodytą mokymosi įstaigą.

24. Mokiniui atvykus iš kitos savivaldybės, socialinis pedagogas raštu informuoja Socialinės paramos skyrių.

**IV. ATSAKOMYBĖ IR ATSKAITOMYBĖ**

25. Mokyklos direktorius:

25.1. užtikrina valstybės biudžeto specialiųjų tikslinių dotacijų savivaldybės biudžetams lėšų panaudojimą ir sveikos mitybos reikalavimus atitinkantį mokinių maitinimą.

25.2. patvirtina mokinių nemokamo maitinimo organizavimo mokykloje tvarką.

25.3. paskiria atsakingus asmenis už mokinių nemokamo maitinimo organizavimą ir teikimą mokykloje.

**V. BAIGIAMOSIOS NUOSTATOS**

26. Mokyklos socialinis pedagogas tėvams, klasių vadovams teikia informaciją apie mokinių nemokamą maitinimą.

27. Mokykla nemokamai teikia pareiškėjui jo prašomus dokumentus, reikalingus teisei į mokinio nemokamą maitinimą nustatyti.

28. Dėl mokinio nemokamo maitinimo organizavimo, maisto kokybės, pateikimo ir kitais maitinimo klausimais galima kreiptis į mokyklos direktorių (28128), vyr. vyrėją (28128), soc. pedagogę (28128).

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**